กองทัพบก เตรียมส่งประชาชนกลับเข้าบ้านหลังน้ำลดที่จังหวัดอุบลราชธานี พร้อมปิดศูนย์พักพิงชั่วคราว เร่งฟื้นฟูสถานที่ เปิดเส้นทาง
กองทัพบก เตรียมส่งประชาชนกลับเข้าบ้านหลังน้ำลดที่จังหวัดอุบลราชธานี พร้อมปิดศูนย์พักพิงชั่วคราว เร่งฟื้นฟูสถานที่ เปิดเส้นทาง พันเอกหญิง ศิริจันทร์ งาทอง รองโฆษกกองทัพบก เปิดเผยว่า กองทัพบกยังร่วมกับทุกภาคส่วนเดินหน้าฟื้นฟูพื้นที่และช่วยเหลือผู้ประสบอุทกภัยในภาคตะวันออกเฉียงเหนือต่อเนื่อง โดยเฉพาะที่จังหวัดอุบลราชธานีและร้อยเอ็ด โดยขณะนี้พื้นที่ส่วนใหญ่ของจังหวัดอุบลราชธานีน้ำแห้งแล้ว มีบางส่วนในอำเภอเมือง ที่ยังมีน้ำท่วมขังระดับน้ำอยู่ที่ 30 เซนติเมตร และยังท่วมภายในบ้านเรือนทำให้ประชาชนยังไม่มั่นใจในการกลับเข้าพักอาศัยสำหรับการช่วยเหลือในภาพรวมของศูนย์บรรเทสาธารณภัยกองทัพภาคที่ 2 เป็นการดูแลประชาชนที่ยังพักอาศัยในศูนย์พักพิงชั่วคราวที่เหลือ 37ศูนย์ ซึ่งคาดว่าในสัปดาห์หน้าจะสามารถปิดศูนย์ดังกล่าวได้เพราะประชาชนส่วนใหญ่ได้ทยอยเดินทางกลับเข้าบ้านเรือนตนเองแล้ว นอกจากนี้ ยังเป็นการฟื้นฟูสถานที่ต่างๆ หลังน้ำลด เช่น ช่วยประชาชนขนย้ายสิ่งของจากศูนย์พักพิงต่างๆ กลับเข้าบ้าน ทำความสะอาดสถานที่ ปรับสุขาภิบาลขั้นต้น การนำรถโกยตักรถปรับเกลี่ยของหน่วยทหารช่างเข้าปรับขอบถนนในเส้นทางที่น้ำลดให้สามารถใช้สัญจรได้สะดวก รวมทั้งการช่วยอำนวยความสะดวกให้กับองค์กรต่างๆ ที่นำสิ่งของบริจาคมามอบให้ผู้ประสบภัย ส่วนแผนงานในสัปดาหน้า จะเป็นการช่วยประชาชนขนย้ายสิ่งของกลับเข้าบ้าน กิจกรรม Big Cleaning สถานที่สาธารณะ การเตรียมปิดศูนย์พักพิงชั่วคราวหลังจากที่ราษฎรกลับเข้าบ้านของตัวเองแล้ว การจัดการถนน ทุกเส้นทางให้สามารถใช้สัญจรตามปกติโดยเร็วที่สุดส่วนที่จังหวัดร้อยเอ็ด การขุดตะกอนทรายออกจากที่นาของประชาชน ใน อำเภอเสลภูมิ ที่ถูกทรายถมกว่า 400 ไร่ นั้น หน่วยทหารช่างจากกองทัพภาค 2 นำเครื่องมือหนักเข้าดำเนินการต่อเนื่องมาตลอดสัปดาห์นี้ เบื้องต้นการปฎิบัติงานมีความคืบหน้าไปแล้วร้อยละ 20